description: Добрият старец тръгна от Лапландия, за да обиколи света

title: Откъде минава пътят на дядо Коледа

maintext:
Дядо Коледа тръгна от Лапландия тази нощ, за да донесе радост и изненади на всички по света. Докато ние празнуваме, той ще обиколи земното кълбо с еленовия си впряг.
Благодарение на съвременните технологии всеки може да следва маршрута на дядо Коледа. Достатъчно е да влезете в сайта Noradsanta.org
НОРАД е Северноамериканското военновъздушно космическо командване. Специални сателити следват пътешествието на дядо Коледа и елените.
Картите показват континентите, океаните и държавите, над които прелита еленовия впряг. Това сателитно и радарно наблюдение на Бъдни вечер датира от 1955 г. И така вече 61 години военните помагат на дядо Коледа. Те дори предупреждават пилотите на самолети да не летят близо до коледната шейна, за да не пречат.
Накъде лети дядо Коледа можете да следите от сайта и на своите таблети или смартфони.


description: „В разговори за бъдещо мнозинство можем да влезем само след фактическо връчване на мандат на следващата политическа сила след БСП”, каза той

title: Петър Москов: Отиваме на избори само ако всички възможности са изчерпани

maintext:
„И двете политически сили са готови да отидат на предсрочни парламентарни избори, ако всички възможности преди това са изчерпани”, заяви здравният министър в оставка Петър Москов след среща на Реформаторския блок и ГЕРБ в Министерски съвет.
Той добави, че разговори между двете партии за съставяне на кабинет в този парламент ще има чак когато президентът Росен Плевнелиев връчи мандат на БСП и той бъде върнат.
„В разговори за бъдещо мнозинство можем да влезем само след фактическо връчване на мандат на следващата политическа сила след БСП”, коментира Москов.
Меглена Кунева е готова да търси нов премиер
Тя нямало да се връща в изпълнителната власт, но иска да "развърже ръцете" на "обединяваща фигура"
„Срещата протече конструктивно. Бяха обсъдени в детайл двете години на съвместно управление в коалицията и РБ и ГЕРБ дадоха своята висока, добра оценка за начина, по който тези две години работеше коалицията и за резултатите, които постигна това управление”, каза той.
„Реформаторският блок не вижда възможност и причина да води политически консултации и с парламентарно представени партии извън формата на сегашното мнозинството”, допълни още здравният министър в оставка.
„Не е въпрос има ли живот в парламента, въпросът е има ли траен и ясен хоризонт в широка времева рамка, която да доведе до добрите неща, които се случваха през тези две години”, каза Москов.
„Румен Радев има задължение да отговори на поканата на Росен Плевнелиев и да направят заедно служебно правителство”, заяви след срещата Менда Стоянова от ГЕРБ. Тя добави, че е много рано да се водят официални разговори за бъдещи коалиции, тъй като предстои мандат да бъде връчен на втора и трета политическа сила.
„Нека БСП да получи мандата от президента, нека да видим дали БСП ще бъде отговорната партия, която настояваше да има предсрочни парламентарни избори, настояваше да се хвърля страната в хаос, и да приеме мандата и да направи правителство”, допълни още Стоянова.
„Реформаторите не са като Патриотите – да редят кабинет преди да са получили мандата”, допълни Стоянова.

fasttext_language: bg


description: Според колегите и работодателя им те са добри професионалисти

title: Машинистите от злополучния влак: Не сме се движили с превишена скорост

maintext:
И тримата машинисти на злополучната влакова композиция, част от която дерайлира и се взриви в с. Хитрино, са от Русе.
Те отказаха да застанат пред камера, но отрекоха основата версия – че са се движили прекалено бързо.
„Скоростта беше нормална“, увери машинистът Димитър Михнев.
Потърсихме неговия колега, с когото са били в първия локомотив – Радослав Петков. Не го открихме.
Той е бил е инструктор в депото в Русе. Пенсионирал се преди три години и започнал работа в частната фирма. Съседите му го описват като добър човек.
Преди ден разговаряхме и с третия машинист – Владимир Петров. Той също заяви, че скоростта е била нормална.
Машинистът на втория локомотив: В шок съм, не знам какво се случи
По думите му влакът не се е движел с висока скорост. Той допусна, че може да е имало препятствие на пътя, но посочи, че няма как да бъде сигурен, тъй като не е имал видимост
Според колегите и работодателят на тримата те са професионалисти.
Собственикът на фирма „Булмаркет“ Станко Станков ги описа като „опитни хора с повече от 10 години стаж във фирмата“. Водещият машинист пък е „един от най-добрите ни машинисти“, каза Станков.
Освен превишената скорост, другите версии са повреда в железния път или в някой от вагоните. Затова Станков настоява да не се преместват катастрофиралите цистерни.
Трагедията Хитрино – резултат от занемарената жп инфраструктура?
в Северна България на практика инвестиции в железопътна инфраструктура няма, коментира Гроздан Караджов
„Извикали сме експертиза от Германия, която да огледа всички факти и обстоятелства в тази катастрофа“, каза той.
От фирмата са категорични, че вътрешните им правила и инструкции за експлоатация са спазени.


title: БЧК разчита почти изцяло на доброволци за спасителните си акции

maintext:
Българският червен кръст разчита почти изцяло на доброволци за участие в спасителни акции при бедствия, аварии и катастрофи. Тази година към организацията са се присъединили близо 20 хил. доброволци.
В същото време страната ни все още е една от малкото европейски държави без закон за доброволчество.
Един от тези доброволци е Екатерина Ковачева, която е част от групата водачи на спасителни кучета към планинската спасителна служба при БЧК. Тя и още около 600 души са доброволни планински спасители. Те работят на дежурства, но са готови да се отзоват във всеки момент на нужда.
Последно водачи с кучета работиха при издирването на хора в Хитрино.
За поредна година доброволческите организации остават без закон, който да подпомага дейността им. Подобен закон ще гарантира сигурността на доброволците и ще бъдат застраховани за всяка ситуация.
В Народното събрание са внесени два законопроекта, но те няма да бъдат приети от този парламент. Така остава и проблемът, че понякога в екстремни ситуации работодателите не пускат доброволците да се включват в акции.


title: Христо Иванов: Битката за съдебната реформа трябва да се пренесе в парламента

maintext:
Битката за съдебната реформа трябва да се пренесе в парламента. Това заяви бившият министър на правосъдието Христо Иванов в студиото на „Тази събота” по повод новия си политически проект.
Той заяви, че са използвани вече всички неполитически средства и ако битката не бъде преместена в парламента няма да има решение. Трябва да се намерят читави хора и да се инициират законодателни промени.
Христо Иванов прави партия "ДА България"
Тя ще се бори с корупцията
Христо Иванов обяви проекта си преди ден, а целта му е да участва в парламентарните избори. Името на инициативата е "ДА България" и се очаква учредяването на новата формация да стане в началото на 2017 г. Не говорим за партия, която да е лява или дясна, а за партия с няколко конкретни теми. Тя няма да бъде лидерска, а партия с кауза, която ще искаме да привлечем лица с кураж и гръб да се изправят срещу явленията, даде подробности още той.
Иванов посочи още, че партията няма да има идеологическа рамка, нито ще е на един човек. Ако Радан Кънев работи както досега ще бъде наш приятел. Нашата цел не е да регистрираме партия и да вкараме няколко души в парламента, а да заложим темата в центъра на политическия живот.
Съдии скандираха "Мафия!" пред ВСС (ОБЗОР)
Пред сградата на Висшия съдебен съвет се събраха около 300 души
Виждате и вчера съдии протестират срещу опитите на главния прокурор да оказва натиск върху съдии и институции, трябва да се сложи край. Темата за спирането на корупцията трябва да влезе в центъра на политическия дебат, но никоя голяма партия не иска да се занимава с това, заяви Иванов.
Аз бях единственият министър, който инициира дисциплинарни производства срещу магистрати и само аз настоях за разследване на скандала „Яневагейт”, който можеше да достигне дори до фигури от кабинета. Това ми изяде и политическата подкрепа, обясни бившият министър.
Разбирам иронията, идваща от левицата, че ще се прави поредна нова партия. БСП взе отношение по темата през 1996 г. за последно. Тогава те имаха стратегия за съд реформа – изваждане на прокуратурата от съдебната власт. Тогава са осъзнавали проблема, пред който стоим. Но последваха 20 години мълчание, коментира Иванов.
Председателят на Софийския районен съд: Подавам оставка днес
Съдиите излизат днес на протест
Този ВСС като цяло ще си отиде като поредния опозорен състав. Големият въпрос е как да влязат повече хора с приличие, тъй като половината се избират от парламента, категоричен беше той.
Големият проблем на съдебната система е, че имаме нереформирана прокуратура, обременена с тежка наследственост и на върха й има хора, които са решени да я консервират в това й състояние, посочи Иванов. Той беше категоричен, че проблемът става не само системен, но и свързан с личността на главния прокурор Сотир Цацаров.


title: Русия и Китай наложиха вето на резолюция на СС на ООН за Алепо

maintext:
Русия и Китай наложиха вето върху резолюция на СС на ООН за прекратяване на бойните действия в сирийския град Алепо.
Документът бе подкрепен от 11 страни членки на съвета, а Русия, Китай и Венецуела гласуваха против, Ангола се въздържа.
„Проектът за резолюция не се приема, тъй като двама от постоянните членове гласуваха против, обяви постоянният представител на Испания в ООН Роман Марчеси.
Преди гласуването постоянният представител на Русия в ООН Виталий Чуркин изрази съжаление, че авторите на резолюцията – Египет, Испания и Нова Зеландия, са я внесли за гласуване под влиянието на други страни, отказвайки се от изготвяне на консенсусен документ.
Той припомни, че в близките дни в Женева ще се състои среща между експерти на САЩ и Русия за обсъждане на плана за урегулиране на ситуацията в Алепо. Най-важен елемент от този план е извеждането на бунтовниците от източната част на града. По думите на Чуркин СС на ООН би трябвало да изчака резултатите от тази среща и чак след това да приема резолюция, предаде БГНЕС.


description: Детето е с черепно-мозъчна травма в реанимацията на бургаската болница

title: Автомобил блъсна майка и бебе на пешеходна пътека в Поморие

maintext: Майка и бебето и са блъснати, докато пресичали на пешеходна пътека в Поморие. Детето на година и половина е с черепно-мозъчна травма в реанимацията на бургаската болница, а жената е със счупен крак. Шофьорът е карал с висока скорост автомобил с десен волан и вероятно е нямал добра видимост. След инцидента, е повикал линейка.


description: Верига от бушони прави държавни земи частни

title: Изфабрикувана реституция за милиони в "Младост" (ОБЗОР)

maintext:
Общински терени в столичния кв.”Младост” са станали частни след фиктивна реституция. Самата столична община научи от bTV, че вече не е собственик на някои от имотите.
Над 11 декара и общо 5 парцела мистериозно са сменили собствеността си под формата на реституция. За някои от имотите Столична община има акт за собственост, но е заличена от регистрите без да бъде информирана. Сред тях има градинка от 3 декара недалеч от Бизнес парка. Тя е била отредена за детска градина, но вече има нов стопанин.
Друг общински имот се намира на обръщалото на автобус 306 в Младост 2. Той не е бил актуван.
Разследване на bTV: Апетитни имоти в кв. „Младост” от общински станаха частни
Столична община научи от bTV, че няколко нейни имота, включително такъв, отреден за детска градина, са станали частни
Терените са били реситуирани от името на социално слаб човек, друго подставено лице купило наследството му и извършило реституцията с фалшиви документи, а на същия ден собствеността била прехвърлена на бизнесмени.
Как се случва „реституцията”?
Искаме от Министерството на земеделието преписката за възстановяване на земята, върху която са атрактивните имоти.
„Решението на Поземлена комисия – Панчарево от 1994 година не се базира на абсолютно никакви документи. Не беше установена нито преписка по възстановяване, която да доведе до издаването на това решение”, обяснява Спас Парапунов, ръководител на инспектората на МЗХ. Прокуратурата се самосезира за имотните измами в „Младост” Тази сутрин в ефира на bTV Стоян Георгиев показа как общински имоти по странен начин са се „превърнали” в частни
Фалшиви ли са документите? „Достатъчни основания имаме да смятаме такова нещо”.
Софийски нотариус и Агенцията по кадастъра са признали документите и са узаконили собствеността. Реституцията е извършена от името на човек с нисък социален статус, който по документи е изкаран наследник на милиони, но продава за наследството си за 1000 лева.
Кой е виновен?
Питаме Столична община каква е собствеността на 3-те декара пред 64-та детска градина. Служителите научават от нас, че общинския терен мистериозно е станал частен. От софийския кадастър твърдят, че промяната на собствеността е станала възможна, защото общината не е вписала имуществото и си. От район „Младост” са категорични, че всички документи са предоставени на кадастъра.
Кметът на район „Младост”: Благодаря на bTV за разследването
Стоян Георгиев показа как апетитни имоти в София, чиято стойност е милиони левове, са станали от общински частни – при това без общината да разбере
Същата верига от хора, по същата схема придобива и още три парцела, собственост на Министерство на отбраната в квартал „Полигона”.
Темата продължаваме утре в предаването "Тази сутрин"


description: На места ще превалява слаб сняг

title: По-студено от обичайното за сезона време и днес

maintext:
Днес облачността над страната ще бъде разкъсана, предимно значителна. На отделни места ще превалява слаб сняг. В източните райони ще духа умерен до силен североизточен вятър. Максималните температури ще са между минус 2° и 3°. Привечер облачността ще намалява и през почивните дни времето ще е предимно слънчево и почти тихо.
По-значителни увеличения на облачността ще има в неделя над югоизточните райони, но вероятността за валежи е малка. Сутрин ще е студено с минимални температури в по-голямата част от страната между минус 8° и минус 3°, в отделни райони в Северна България - под минус 10°. Дневните температури ще се повишат слабо. В началото на следващата седмица ще започне увеличение на облачността. Във вторник в югозападните райони ще започнат валежи, предимно от сняг. В сряда вятърът ще се ориентира от североизток, ще застудява. Валежи, предимно от сняг, ще има на много места в страната.


description: Има риск за пътя Лом - Видин

title: Отново се активира свлачище, заличило от крартата цяло село

maintext:
Свлачище се е активизирало между селата Орсоя и Сливата в община Лом, съобщи пред БТА кметът на Лом Пенка Пенкова. По шосето между двете села, което е част от пътя Лом-Видин, има пропадания и изкривявания, но засега все още е възможно през него да се преминава с автомобил.
От общината в Лом припомниха, че през 1980 г. земята погълна част от село Орсоя, което тогава беше заличено като населено място на картата на България, но и до днес в него все още има малко хора. Към момента няма непосредствена опасност за жителите в община Лом, обявиха от местната управа.
Община Лом е изпратила сигнали до МРРБ, "Геозащита" - Плевен, агенцията "Пътна инфраструктура" и до областния управител на Монтана с молба спешно да се направи оглед на района и да се вземат мерки за обезопасяването му.
В област Монтана са регистрирани 50 свлачища, като 36 от тях са в община Лом. Най-много са в района на селата Орсоя и Сливата, а също край Добридол, Трайково и Долно Линево - все около брега на Дунав.


description: Това се е случило вчера вечерта около 19 ч.

title: Обраха дома на олимпийската шампионка Мария Гроздева

maintext:
Крадци обраха дома на двукратната ни олимпийска шампионка по стрелба Мария Гроздева. Самата тя се оплака във „Фейсбук".
Инцидентът е станал около 19 часа вчера вечерта.
„Как е възможно? В каква държава живеем? Докато сме си вкъщи влизат и грабят. Имали са късмет, че не сме се засекли. Стрелям без предупреждение. Нека ги лежа после", написа в своя пост Мария Гроздева.


title: Получаваме 1 секунда бонус при посрещането на Нова година

maintext:
Дългата новогодишна нощ ще трае една секунда повече тази година и това ще бъде бонус за всички празнуващи по планетата, съобщава Франс прес.
За всички страни по света минутата между 23:59 и 00:00 по Гринуич ще трае с една секунда повече и ще наброява 61 сек. вместо 60.
Така че тази година обратното броене ще изглежда така, преди посрещането на 2017 - 5,4,3,2,1,1 - ЧНГ!
Допълнителната секунда служи за изравняването на "астрономическото време" , което е свързано с въртенето на Земята и официалното часово време, което се измерва с абсолютна точност с помощта на атомни часовници от 1967 година насам.
"Естественото" или "астрономическото време", определяно от въртенето на Земята около Слънцето, отчитащо редуването на дните и нощите, не е постоянна величина. Нашата планета има склонност да се забавя в орбитата си заради гравитационното въздействие на Луната и на Слънцето, като едва забележимо удължава дните на земляните. Поради тази причина от време на време трябва да се нагласяват часовниците ни. На всеки 18 месеца трябва да забавяме часовниците си с една секунда, за да "изчакаме" Майката природа. Това вече сме го правили 26 пъти от 1972 година насам


description: Има опасност от цунами

title: Трус от 7,7 по Рихтер е регистриран в Чили

maintext:
Земетресение със сила 7.7 по Рихтр е регистрирано край бреговете на Чили, съобщи американският геофизичен институт.
Епицентърът е в южната част на страната, на остров Чилое, където има няколко национални паркове.
Магистрален път в района се е силно разрушен от силния трус:
Най-близкото населено място е Кастро – градче на острова с 40 000 души население. Столицата на Чили Сантяго е на около 1000 км. от епицентъра.
Чилийските власти наредиха крайбрежните райони в близост до труса да бъдат евакуирани.
Центърът за предупреждение за цунами в Тихия океан, базиран в Хонолулу, разпространи бюлетин, че „за някои брегове са прогнозирани опасни вълни цунами”.
Властите започнаха евакуация на крайбрежните райони.


description: Журналистът от БНР Надежда Цекулова – „Човек на годината” в традиционната класация на БХК, гостува в Тази неделя по bTV

title: Защо деца с тежки заболявания не получават шанс за лечение?

maintext:
Деца с фатални заболявания не получават шанс за лечение. Няма никакво значение дали причината за това е документална, административна или друга. Фактът е, че в края на процеса стигаме дотам, че едно дете, което има нужда от спешна помощ, не я получава.
Toва каза в предаването „Тази неделя” по bTV журналистът от БНР Надежда Цекулова – „Човек на годината” в традиционната класация на Българския хелзинкски комитет. Тя беше удостоена с приза заради дейността си по изобличаване на нередностите, извършвани от българските власти в Центъра "Фонд за лечение на деца".
За нея отличието е публичната оценка за проблема с фонда за лечение на деца.
Тя даде пример с момиченце на 2 години с резистентна епилепсия, което повече от шест месеца е оставено без никакво лечение, тъй като родителите не са успявали да се преборят с новите административни изисквания, които центърът е поставял пред тях. Родителите са искали детето да бъде прегледано в чужбина, което им е отказано, и са били принудени отново да кандидатстват - този път за лекарства, изписани от български специалисти.
„Месеци наред не им дадоха възможност да си получат лекарствата по друг начин. Буквално ги лъгаха за това, че ще си ги получат директно от фонда и че има някакви причини фондът да не може да ги намери”, обясни Цекулова.
По думите й фондът се отнася така с още десетки подобни семейства.


description: Вече съм го правил нищо не ме спира да го правя пак, заяви Родриго Дутерте

title: Филипинският президент: Ще хвърлям корумпирани държавни служители от хеликоптер

maintext:
Корумпираните държавни служители ще бъдат хвърлени от хеликоптер, заплаши филипинският президент Родриго Дутерте, предаде Ройтерс.
„Ако си корумпиран, ще те кача на хеликоптер до Манила и ще те хвърля от него. Правил съм го и преди, защо да не го направя пак?”, каза Дутерте в реч пред пострадали от тайфун, като клип от изказването му е публикуван в интернет от политическия му кабинет.
Филипинският президент убил човек преди 23 г.
Дутерте пътувал с кордона си като кмет, когато станало спречкване със служител на правосъдното министерство
Президентът, който е бивш прокурор, посочил, че някога е хвърлил от хеликоптер китаец, заподозрян за изнасилване и убийство.
Не е ясно кога и къде е бил случаят, за който Дутерте говори.
„Да кажем, че това е просто градска легенда”, каза в отговор на въпрос говорителят му Ернесто Абела пред репортери, без да навлиза в подробности.
Филипинският президент отново скандализирa, оприличи се на Хитлер
Еврейската общност реагира остро и поиска извинение


description: Когато самолетните билети са съмнително евтини, трябва да се чете внимателно

title: Чехи тръгнаха за Ница, оказаха се в Ниш

maintext:
Четирима чехи, които се готвели да се разхождат по крайбрежния булевард "Промнад дез англе" в Ница, били изненадани, когато кацнали в понеделник в промишления град Ниш в Южна Сърбия, пише БТА, като се позовава на АФП.
Привлечени от много изгодните цени, предлагани от нискобюджетна авиокомпания за полети от Братислава до Ниш за дълъг уикенд, четиримата объркали двата града, намиращи се на разстояние 1500 километра един от друг, посочва агенцията.
"Мога да потвърдя, че те кацнаха в Ниш и забелязвайки грешката си, наеха кола и веднага продължиха пътуването си по посока към летището в София, на 150 километра разстояние”, посочи за АФП източник от сръбското летище, който потвърди информации в местния печат.
В Ниш, който е третият по големина град в Сърбия с 250 000 жители, е съсредоточена каучукова индустрия и производство на цигари.
В крепостта в Ниш всяка година се провежда джаз фестивал, който има международна известност. Римският император Константин Велики, основал Константинопол, е роден в Ниш. Летището в Ниш носи неговото име, отбелязва АФП.


description: Цветан Цветанов от ГЕРБ пък изчисли, че вероятността за правителство с мандата на РБ е 20:80

title: ДБГ: Ако антикорупционният закон не влезе в НС, няма смисъл да се прави кабинет

maintext:
Ако законът за борба с корупцията, изготвен от екипа на вицепремиера в оставка Меглена Кунева не влезе в дневния ред на парламентарната правна комисия във вторник, ДБГ не вижда смисъл да прави опит за правителство в рамките на това Народно събрание.
Вчера в правната комисия с гласовете на ПФ, БСП, ДПС и "Народен съюз" антикорупционният закон не влезе в дневния ред за гласуване.
„За нас това е разтваряне на чадъра над корупцията, това е коалиция на корупцията”, обяви Димитър Делчев от ДБГ.
По думите му Патриотите са влезли в коалиция на корупцията с БСП и ДПС заради антикорупционния закон.
От партията на Кунева бяха категорични, че ако след разговори с партньора им от управляващото мнозинство - Патриотичния фронт, не се разберат текстовете да бъдат обсъдени и гласувани от правната комисия идния вторник, няма смисъл да се правят опити за какъвто и да е кабинет в рамките на това Народно събрание.
"Не може Делчев да ми дава оценка на мен, нито ми е на годините, нито на отговорността, да си дадат оценка на собствените си действия и политическа формация, има ли политическа сила Реформаторски блок", реагира председателят на ПГ на ПФ Валери Симеонов, цитиран от БТА.
Той повтори, че цената Фронтът да подкрепи кабинет с мандата на РБ са 800 млн. лв. за увеличаване на пенсиите.
Не се натискаме за правителство, заяви лидерът на НФСБ, но посочи, че шансът за кабинет сега все още е голям, въпреки многото условия от Реформаторите, от ГЕРБ и от самите Обединени патриоти.
Като пример Симеонов припомни, че управленската програма на сегашното мнозинство бе приета и подписана въпреки многото различия, но позициите са били сближени с разумен диалог и компромиси. Нещата оттук нататък зависят от мандатоносителя и ГЕРБ, заключи председателят на ПГ на ПФ.
С вчерашния знак обществото разбра, че в рамките на този парламент има прокорупционно мнозинство, което успява да спре всеки разумен опит за ефективна борба с корупцията, коментира по-рано Димитър Делчев, като подчерта, че законът е бил приоритет, деклариран както от Блока, така и от ГЕРБ, и от ПФ.
Нескопосани неща не приемаме. Когато НС има работа още 20 дни, е глупаво да се приемат на коляно такива важни текстове, обясни Валери Симеонов. Още повече че ГЕРБ са внесли почти аналогичен проект и се изисквало време, по-дълго от евентуалния "живот" на 43-то НС, предложенията да бъдат обсъдени и разисквани.
Председателят на ПГ на ГЕРБ Цветан Цветанов пък изчисли, че вероятността за съставяне на правителство с мандата на Реформаторския блок е 20:80.
Той посочи, че до неделя ще имат допълнителни разговори, както с членовете на Изпълнителната комисия на ГЕРБ, така и със структурите на партията, и в неделя или понеделник ще се състои работна среща с Реформаторския блок.
Aко ние не отидем на разговори с РБ, това ще бъде тълкувано като високомерие, като неуважение към един политически субект, с който сме формирали парламентарно мнозинство и сме управлявали две години, отбеляза Цветанов.
Лидерът на ДСБ Радан Кънев коментира във „Фейсбук”, че отлагането на антикорупционния закон за "по-добри времена" е лоша новина. „Законът слага добра основа за повече почтеност в политиката. Много от недостатъците му можеха да бъдат изправени между четенията”, смята той.
„Тези "реформатори", които заплашват, че няма да оползотворят мандата, са всъщност онези, които не са го взимали.. Стига бе, колеги. Срамно е”, написа по-късно той в социалната мрежа.


description: Сигналите за кражби, за тормоз над хората и за сексуални услуги са непотвърдени, коментира Грета Ганчева, директор на дирекция „Приобщаващо образование“ в Министерството на образованието и науката

title: МОН: Интернатът в Драгоданово не може да бъде закрит, защото за децата там няма алтернатива

maintext:
Социално-педагогическият интернат „Христо Ботев“ в сливенското с. Драгоданово няма как да бъде закрит, защото няма алтернатива за децата, настанени е него, обясни в предаването „Тази сутрин“ по bTV Грета Ганчева, директор на дирекция „Приобщаващо образование“ в Министерството на образованието и науката (МОН).
Жителите на селото се оплакват от учениците, като казват, че те често излизат, крадат, тормозят населението, дори предлагат сексуални услуги, а има съобщения и за сексуално насилие между децата. Учениците постъпват в интерната след съдебно решение по препоръка на местните комисии по общини. За реда в институцията от затворен тип следи МОН.
В Драгоданово искат интернатът да се затвори
Местните хора се оплакват, че въдворените в него непълнолетни с противообществени прояви често излизат от заведението и ги тормозят
Припомнете си хронологията на скандала и протеста на хората в Драгоданово:
В момента в интерната са настанени 30 деца, но две от тях се издирват заради бягство, каза Ганчева. Седем от учениците са момичета, останалите – по-малки момчета – на 12 – 13 години. По-големите момчета се настаняват в подобно училище в с. Варненци.
Много пъти ни се е искало да закрием интерната в Драгоданово, но ако пристъпим към тази мярка, трябва да преместим седемте момичета при момчетата във Варненци, което няма как да стане, каза Ганчева.
По думите ѝ сигналите за кражби, за тормоз над хората и за сексуални услуги са непотвърдени. „Работим с колегите от МВР в тясно сътрудничество, няма такива потвърдени сигнали“, каза тя.
Сливенското село Драгоданово на бунт срещу възпитаниците на местния интернат
Хората се оплакват от набези и кражби по къщите им
В МОН няма и сигнали за бременни момичета. „От началото на 2016 г. до момента са извършени пет проверки в това училище. И петте не установяват такива факти. В края на миналата година имаше съвместна проверка с Окръжната прокуратура и Държавната агенция за закрила на детето и резултатите бяха доста добри по отношение на Драгоданово в сравнение с останалите пет такива социално-педагогически училищни интернати“, отчете Ганчева.
През есента имало сигнал за насилие, но той не бил потвърден. „Въпреки това преместихме момчето, за което се говореше, че упражнява насилие, във Варненци, защото нямаме друг полезен ход – изпълняваме съдебни решения и трябваше да е изпратено в подобно учреждение“, обясни тя.
На въпрос трябва ли този дом да е под по-особен контрол, гостът отговори: „Не приемам по този начин да има недоказани твърдения по отношение на тези деца, защото това са деца с много тежка съдба, която е проекция на всички по веригата, които са се провалили. Много други институции не са си свършили работата, преди те да стигнат до това специално училище. Най-напред не са си свършили работата родителите и социалните служби и чак тогава е пристъпено към тази мярка – настаняване в специално училище“.
„Всички знаем за проблемите от години, още през 2011 г. започна реформа в законодателната система по отношение на детското правосъдие. Пет години по-късно все още нямаме закон, който да е в подкрепа на тези деца, а се лутаме между Закона за закрила на детето и Закона за борба с противообществените прояви на малолетни и непълнолетни“, коментира Ганчева.
Омбудсманът сигнализира за побоища, алкохол и изнасилвания в интернатите
Вече 4 години се правят само конференции и работни групи, но закони не се променят
Този тип институции не могат да продължават да съществуват, призна тя. По думите ѝ тези деца трябва да бъдат в малки групи, в малки центрове от отворен или затворен тип, да работят по-активно с психолог и социален работник, да бъдат в обикновени общообразователни училища. Сега в интернатите те завършват основно образование, а два от тях – средно образование, и имат възможност за професионална квалификация.
В момента се прави поредна проверка в Драгоданово, както и пълна проверка на учениците. МОН ще се опита да изведе момичетата в подходящи социални услуги в общността, каза още Ганчева.
Вижте целия разговор във видеото:
У нас интернатите като този в Драгоданово са шест, в тях живеят 186 деца.


title: Защо терорът стана част от живота на Европа?

maintext:
Няма съмнение, че „Ислямска държава” иска да си присвои всички индивидуални терористични нападения, каквито са тези в Ница през лятото и Берлин преди ден. Това коментира Асен Агов, експерт по външна политика в студиото на „Тази сутрин”. По думите му войната е налице.
Депутатът от БСП Валери Жаблянов добави, че атентатът в Турция срещу посланика на Русия е организиран акт срещу опитите за мир в Близкия изток. Според него се цели да се парализира Европа от страх. Вторият аспект е Близко изток и няма съмнение, че силите, разпалили войната там и въоръжили Сирия стоят зад нападението.
По думите му САЩ не са виновни, но носят своята отговорност.
Повече вижте във видеото:


description: Преди дни Муртаза отново трогна зрителите по света с детското си нежелание да се раздели със своя футболен идол, веднъж оказал се с него на терена

title: Зад кулисите на интервюто с Муртаза

maintext:
Преди дни малкият Муртаза Ахмади, който трогна света с фланелката си „Меси 10”, направена от найлонова пазарска торбичка, имаше повод да е много щастлив – в Катар се срещна със своя идол преди мача на „Барселона” с „Ал Ахли”.
Кадрите от събитието отново умилиха зрителите по света с детското нежелание на Муртаза да се откъсне от Меси – дори и когато трябваше да напусне терена.
Наложи се Муртаза и баща да напуснат Афганистан, защото популярността на детето заплаши живота му. Имало е няколко опита малкият фен на Меси да бъде отвлечен. Но сега това нямаше значение – защото една мечта се сбъдна пред очите на целия свят.
Малкият Муртаза стопли сърцето на Меси (ГАЛЕРИЯ и ВИДЕО)
Момчето от Афганистан с найлоновата фланелка трогна футболните фенове по целия свят
Срещнахме ви с Муртаза и баща му в ексклузивно интервю от Кабул. Днес ви представяме разказ от кухнята на организацията му.
Квартал „Макроян” е кабулският панелен рай, в който няма апартамент под 100 хил. долара, защото само тук можеш да си купиш спокойствие на третия или четвърти етаж, далеч от куршумите на улицата.
В края ѝ, близо до стадиона, на който талибаните извършваха екзекуции в полувремената на мачовете, има една телевизия.
Собственикът ѝ Фазел е двуметров човек, който се занимава с обезвреждане на мини – доходоносен, но опасен бизнес. Особено, когато талибаните те набележат.
Когато отворил очи в болницата с рани от пет куршума, Фазел решил да отмъсти, като създаде телевизия, в която да има свобода на мненията.
Когато светът научи за „Меси от Кабул”, Фазел преобърна Афганистан, за да открие бащата.
Намерихме го на опашката за паспорти пред Министерството на вътрешните работи. Безкрайна опашка, на която се чака със седмици. Освен ако някой като Фазел не ти помогне.
Така и стана.
Меси се срещна с момчето от Афганистан, което трогна света (ВИДЕО)
Малкият Муртаза се превърна в интернет сензация с найлонова фланелка
Това е едно интервю, което намери своята кулминация в края на една тежка и трудна година за света – атентати, войни, бежанци. И мечтата на едно момче, която проследиха от „Макроян”, през лондонското Сити, през Токио и Пекин до Сидни и София.
Припомнете си какво разказаха Муртаза и баща му специално за Светослав Иванов и „120 минути”.
– Много се радвам да ви видя! Господине, моето име е Светослав, как бихте се представили на нашите зрители?
– Казвам се Мохамад Ариф Ахмади. Живеем в област Джахори на провинция Газни. Аз съм баща на Муртаза.
– Муртаза, много се радвам да се запозная с теб. Аз съм ти фен. Знаеш ли, че те харесват хора от цял свят?
Мохамад Ахмади (МА): Да знам, че той е много известен.
– Меси ли ти е любимият футболист?
МА: Меси за нас е най-добрият футболист.
– Ти ли вкарваш головете във вашия отбор?
Муртаза (М): Да, аз вкарвам головете.
– Няма да те питам какъв искаш да станеш като пораснеш, защото няма да ми отговориш нещо различно от футболист.
М: Искам да стана футболист.
– Муртаза, брат ти Хамаюн ли ти направи тази тениска с номер 10?
М: Брат ми Хамаюн.
– Какво имаше преди това в торбичката?
М: Играех си около пазара и видях тази торбичка. В нея имаше зеленчуци.
Малкият Муртаза с найлоновата тениска получи подаръка си от Лео Меси – истинска фланелка
Муртаза Ахмади стана известен по цял свят, след като в социалните мрежи се появи негова снимка с импровизирана фланелка на аржентинския футболен майстор
– От няколко дни сте в Кабул в очакване на заминаване към Барселона. Как ви се струва Кабул?
М: Кабул много ми хареса.
– Разкажете ни за живота ви. Живеете в Газни. Как изглежда вашето родно място?
МА: Аз водя един съвсем обикновен начин на живот, занимавам се със земеделие. В района, в който живеем, ситуацията е относително спокойна.
– Колко е голямо вашето семейство? Муртаза кое дете е?
МА: Аз имам шест деца, живеем си семейството, с майка им и с децата. Муртаза е петото ни дете, имаме и една дъщеря.
– Как живеете? С какво се занимавате?
МА: Аз съм обикновен човек, който се бори за прехраната си, нищо повече не мога да кажа за себе си. Имам огромно желание и мечта Меси да хареса сина ми и да му помогне да стане велик футболист. Искрено се надявам, че някой ден ще носи с гордост афганистанското знаме.
– Какво ще кажете на Меси като се срещнете?
МА: Ще му благодаря за срещата и се надявам, че Меси ще обърне внимание на Афганистан и на децата в Афганистан. Ще го помоля да помогне за развитието на спорта в Афганистан.
– Господине, вие се отправяте към най-хубавото приключение в живота си. Как вашите съселяни реагираха на тази слава, която ви споходи внезапно? Какво ви казват хората по улиците?
МА: Моите съселяни и съседи много се зарадваха! Те също като мен се надяват, че Меси по някакъв начин ще обърне вниманието на света към нас, за да може ситуацията в моята родина да се подобри и всички да имат по-добър живот. Защото всички ние искаме най-накрая да има мир.
– Искате ли Муртаза да порасне в Афганистан? Мислили ли сте да бягате като много ваши сънародници?
МА: Ние нямаме никакво намерение да бягаме от родината си. Не сме като много други наши сънародници, които търсят такъв начин за спасение. Нямаме никакво намерение да подаваме молба за закрила в която и да е държава, единствената ни цел е Муртаза да може в бъдеще да има успехи.
– Гледа ви цяла България сега, какво знаете за нашата страна?
МА: Не знам много неща за България, но се надявам България също да помогне на сина ми и на нашата държава да излезем най-накрая от тази ситуация.
– Муртаза, какво би казал на всички дечица в България, които те гледат в момента?
М: Моля ги да ми помогнат.
МА: Моля всички деца в България да му помогнат той да постигне мечтата си.
– Желая ви много щастие и успехи!
Вижте и видеото:


description: Срещаме ви с героите и историите, които ви развълнуваха и трогнаха през 2016 г.

title: bTV Репортерите: Вярваме в доброто

maintext:
В коледния брой на bTV Репортерите ви срещаме с героите и истории от рубриката ни „Вярваме в доброто”, които ви развълнуваха и трогнаха през изминалите 12 месеца.
Обединяваме 4 истории - за малкото момченце от Афганистан, чиято снимка с футболна фланелка от найлоново пликче и надпис Меси разтопи милиони сърца. На 13 декември малкият муртаза Ахмади се срещна със своя идол Лионел Меси.
Муртаза и баща му дадоха едно от малкото си интервюта на Светослав Иванов, водещ на предаването 120 минути. Той разказва любопитни подробности за това как е организирал интервюто в предаването bTV Репортерите.
Другата история отново е свързана с футбола - момче от Банско гледа на живо мач на Барселона, благодарение на щедростта на познати и непознати - майка му прави „Фейсбук” група и в нея за седмица се събират парите за пътуването.
Георги е дете с увреждане, но това не му пречи да бъде благороден - след завръщането си от Барселона дарява част от сувенирите си с логото на футболния гранд на друго дете с увреждане.
Третата история е за пенсионер от село Мировяне - който сглобява колела от стари части и ги подарява . През миналата година е подарил 8, сега е сглобил още 5.
В последната история ви разказваме за едно момиче - Михаела Стойкова - инициатор на акцията „Плюшено мече”. Тя също така пътува до Уганда, преподава два месеца безвъзмездно на деца от сиропиталище там и след като се върна, организира благотворителна акция за тях.
Даренията са били в размер на тон и половина, 120 килограма от тях са изпратени до Уганда. другите са раздадени на хора в нужда в България.
Разказвач в предаването е един много вдъхновяващ и интелигентен човек - отец Николай Нешков, с когото разговаряме за доброто, милосърдието и подадената ръка.


description: Целта е пресичане не само на терористични актове, но и на кражби

title: Полиция бди над курортите преди Нова година

maintext:
Засилени са мерките за сигурност по площадите и в зимните курорти заради глобалния риск от теро ристичен акт. Жандармерия охранява Банско, а български и чуждестранни полицаи се грижат за спокойствието на туристите.
Униформени ще има на базари, пазари, автогари и жп гари, като се проверяват багажите и документите на гражданите. Те са посрещани още на входа на Банско от жандармерия и пътен контрол.
На закрита среща с бизнеса главният секретар на МВР Георги Костов описа евентуалните терористи. Той отново повтори, че няма конкретна регистрирана заплаха, но повишения риск предполага засилени мерки за сигурност. Запазва се жълтата степен на готовност за противодействие на тероризма.
В Банско, всички заведения, които ще работят с удължено работно време, трябва да имат договор за охрана и паник бутон. Местни и туристи приветстваха засиления контрол. С негова помощ трябва да намалеят и автокражбите, характерни за зимните ни курорти.


description: Отговорност за взривовете на 10 декември в Истанбул пое кюрдска групировка

title: Надежда Нейнски: 13 души са заподозрени за атентата в Истанбул

maintext:
13 души вече са заподозрени за атентата в Истанбул на 10 декември, съобщи за bTV посланикът ни в Турция Надежда Нейнски.
38 души са убити, а над 160 са ранени при бомбените атентати в Истанбул (СНИМКИ И ВИДЕО)
27 от жертвите са полицаи, а 23-ма от ранените са в тежко състояние
38 души бяха убити, а над 160 са ранени при бомбените атентати край стадион "Водафон Арена" в Истанбул в събота вечерта. 30 от жертвите са полицаи.
Кола бомба избухна близо до автобус на полицията в 22:29 ч. местно време пред стадиона на футболния отбор "Бешикташ", който току-що приключил мача си с "Бурсаспор", а след 45 секунди атентатор камикадзе се самовзриви сред група полицаи в съседния парк Мачка.
Надежда Нейнски за атентата в Истанбул: Информационното затъмнение продължава
Посланикът потвърди информацията, че няма данни за пострадали българи при нападенията
Отговорност за атентата вчера пое кюрдската групировка "Соколите на свободата на Кюрдистан" (ССК).
Турският президент Реджеп Ердоган обвърза атентата с акта на внасяне на предложението за промени в конституцията на Турция, обяви още Нейнски.


title: Мартин Димитров: Реформаторски блок в момента няма

maintext:
„Реформаторски блок в момента няма и няма как да останем в него”, каза депутатът Мартин Димитров. По думите му сега трябва да бъде изградена нова демократична алтернатива, която да бъде различна от ГЕРБ.
„Когато най-голямата партия подаде оставка и поиска избори, после върне мандата, е ясно, че се отива на такива. ГЕРБ трябва да понесе цялата отговорност”, смята Димитров. Според него няма как да бъде съставен кабинет в настоящото правителство.
Мартин Димитров и депутатът Петър Славов са рекордьори по най-много зададени въпроси към министри и депутати. Първият е задал 233 въпроса, а вторият – 295. „Парламентът е много важна институция, ние се опитваме да използваме контролните й функции”, поясни Димитров.
Според Славов въпроси трябва да се задават, независимо дали по една тема има или няма развитие. „Според мен, едно от обясненията защо сегашният парламент си отива е че не бяха направени осезаеми усилия”, каза той.
В резултат на техните въпроси беше гласуван законопроект храните с изтичащ срок на годност да бъдат освободени от ДДС и дарявани. Новият закон влиза в сила от 2017 г. „От тогава производителите ще имат всички стимули храните да отиват при нуждаещите се. С въпроси и законопроекти стигнахме до резултат”, каза Димитров.


description: Утре сутрин температурите отново ще бъдат доста ниски

title: Слънчево, но студено

maintext:
Много беше студено тази сутрин в страната. Минус 12 градуса са отчетени в Елхово, Казанлък, Шумен и В.Търново, минус 11 градуса в Драгоман, Стара Загора и Чирпан, минус 10 градуса в София, Добрич и Кнежа.
Следобед температурите ще бъдат от 1 до 6 градуса. Ще е предимно слънчево. Привечер от север облачността ще започне да се увеличава, но ще остане без валежи.
И над планините ще бъде предимно слънчево. Ще духа умерен, по билата- силен вятър от север. Максималната температура на височина 1200 метра ще е около минус 2 градуса, на 2000 метра - около минус 9 градуса.
Утре времето ще е почти без промяна- сутринта отново доста студено, през деня- слънчево. И в понеделник времето ще се задържи предимно слънчево, но в нощта срещу вторник ще се заоблачи и във вторник на места ще превали сняг. Ще започне застудявяне. В сряда понижението на температурите ще продължи. И тогава са възможни слаби превалявания от сняг, но по-съществени валежи очакваме в четвъртък.


description: Президентът е дал интервю за германския вестник „Франкфуртер алгемайне цайтунг”

title: Росен Плевнелиев: Има признаци за руско финансиране на партии и медии в България

maintext:
„Има много признаци за руско финансиране на антиевропейски партии и медии в България, както в други държави от Европейския съюз”, каза президентът Росен Плевнелиев в интервю за германския вестник „Франкфуртер алгемайне цайтунг”.
Президентът предупреди и за опити да се подкопаят основите на ЕС чрез тази руска подкрепа.
Плевнелиев смята, че е напълно неприемливо провеждането или подкрепата за политика, в която правилата не важат за силните, както и за преначертаването на граници от позицията на силата.
„Българите имаме в историята си болезнен опит с подобна политика”, отбелязва президентът и припомня Берлинският конгрес от 1878 година, когато големи територии от страната ни са отнети.
„Тази политика е продължена и през двете световни войни чак до конференцията в Ялта, когато без да бъдем питани, сме били предадени на комунизма за 45 години”, каза Плевнелиев.
„В Европа имаме нужда от общи усилия в онези области, които засилват мира и сигурността. Не би трябвало отделните членове на ЕС поради краткосрочни икономически или политически изгоди да се отклоняват от общата европейска политика по отношение на Русия”, добавя още Плевнелиев.
„Най-силното оръжие на Европа са демокрацията, правовата държава и това, че сме изградили едно пространство, в което хората са свободни”, каза още президентът.


description: Подаръци с най-различна цена пораждат един и същи въпрос – „Защо?!”

title: Най-скъпо и най-безумно за Коледа

maintext:
С наближаване на коледните празници човешката фантазия се оказва безгранична, особено когато искаме да зарадваме любим човек. А парите са просто прашинка в небето… поне за някои.
Така например американският боксьор Майк Тайсън похарчи 2 млн. за банята на бившата си съпруга Робин Гивънс. Той не купи обикновена вана, а вана с 24-каратово златно покритие.
С остров във формата на сърце пък Анжелина Джоли зарадва своя любим Брад Пит в най-романтичните години на връзката им и много преди двойката да обяви раздялата си. Този романтичен жест е струвал на актрисата 12 млн. долара, като по този начин надмина собствения си рекорд с друг ексцентричен подарък за Пит – водопад.
Тази година списание „Форбс” обяви най-скъпите подаръци, които са си правили богаташите някога. В класацията попада перлена огърлица на „Картие”, която нюйоркският банкер Мортън Плант подарява на младата си жена. През далечната 1917 г. той заменя 6-етажното си жилище на Пето авеню за колието, което по онова време струва 1 млн. долара.
Днес сградата струва стотици милиони, което прави бартера на банкера една от най-лошите сделки в историята.
Сцената на Бродуей вече не е само мечта, тя може да бъде и ваша тази Коледа. Това удоволствие ще ви струва внушителните 30 хил. долара. Предложението е в тазгодишния каталог на американския гигант „Нюман Маркус”, който вече 90 години представя най-екстравагантните коледни подаръци.
За скромната цена от милион и половина долара може дори да полетите с частен самолет в розово злато. Част от спечелените пари ще бъде дарени на деца в нужда.
Нелепо и за по-малко пари
Любимата част от получаването на коледни подаръци е разопаковането. За някои обаче дългоочакваната изненада може да се окаже истински кошмар.
И все пак, ако някога сте получавали коледни подаръци, от които сте останали разочаровани, то значи не сте виждали най-ужасните предложения за тази година от онлайн магазините. Орехотрошачка с лика на Хилари Клинтън, детектор за улавяне на извънземни и уред за галене на котки са само част от екстравагантните идеи.
Истински онлайн хит, обаче, са така наречените „плочки”. За по-малко от 10 долара може да превърнете вашия любим в истинска холивудска звезда със стегнат корем, без дори да се налага да влиза във фитнеса.
Затова и според последните проучвания 40% от жените вече сами избират подаръци си, а една на всеки три връща подбраното от партньора веднага след приключването на празничния сезон.


description: Няма данни бандитите да са стигнали до парите в него

title: Взривиха банкомат в Гърмен

maintext:
Банкомат е бил взривен тази нощ в Гърмен.
Сигналът за експлозията е получен в полицията около 3:45 часа.
На място са пристигнали полицаи, които са установили, че част от устройството е увредено от взрива. Все още не е ясно дали от банкомата са задигнати пари.
Целият център на Гърмен е отцепен от полицията заради парчетата от машината и разпилените стъкла на банковия клон.
Работата по случая продължава. Бандити взривиха русенски магазин, за да ограбят банкомат (СНИМКИ) Не са успели да откраднат пари
Преди година в Гърмен бе изтръгнат банкомат на същото място с около 60 000 лв. Имало е и други посегателства.
Атаките срещу банкомати са относително чести, като само през тази година има 10-ина случая. Най-често бандитите се опитват да изтръгнат устройствата с груба сила, но понякога си „помагат” и с взрив. Така в Русе беше взривен цял магазин.


description: Двете оцеляват с 300 лв. на месец

title: Ученичка се грижи сама за тежко болната си майка

maintext:
17-годишно момиче се грижи само за болната си от рак майка. Двете разчитат на месечен доход от около 300 лева и едва свързват двата края.
Преди година животът на Ивелина и дъщеря й Стела се превръща в ад. Майката е диагностицирана с рак на гърдата. В момента заболяването е в 4-ти стадий с много разсейки.
Сила на Ивелина и желание за живот й дава само нейната дъщеря. Стела е неотлъчно до майка си. Грижи се сама за всичко, като това налага да премине на индивидуална програма в училище.
„Тя е най-големия боец за мен. Заради нея живея. Мъча се заради нея. Аз виждам, че отслабвам, но казва “Mайко ще се борим”. Искам да я видя завършила. Искам да я видя студентка", казва болната майка.
Двете живеят на квартира в приземен етаж. Разчитат на едва около 300 лева от инвалидната пенсия на Ивелина и детските надбавки, които се полагат на Стела.
Въпреки всички трудности, които съдбата е стоварила върху 17-годишното момиче, то е оптимист. И не се предава.
Малко след срещата ни, двете потеглят отново за болницата. В следващите дни Ивелина ще бъде там заради вода в белия дроб. А Стела отново ще бъде до нея. За да я крепи с любовта си.
Ако искате да помогнете, дарителската сметка е:
IBAN: BG58CECB979010G4047800
BIG: CECBBGSF
Централна Кооперативна Банка.
Титуляр: Ивелина Петрова Драгнева


description: Центърът в Харманли – какво беше направено след бунта

maintext:
Почти три седмици след като мигрантите в центъра в Харманли се вдигнаха на бунт, мястото има нов директор, тече ремонт, а настанените бежанци са с близо 1/3 по-малко.
Новият ръководител Славчо Янев заменя изпълняващия длъжността Димитър Захариев, след като спечели тримесечен конкурс. Той е бивш граничен полицай, пенсиониран наскоро. По думите му негов приоритет ще е съставът, а целта му е услугата в центъра да отговаря на европейските изисквания. Тогава няма да има и бунтове, посочи Янев.
Как живеят бежанците в центъра в Харманли (СНИМКИ И ВИДЕО)
За първи път след бунта преди седмица там бяха допуснати телевизионни камери
След като при размириците бяха нанесени значителни материални щети, в момента се работи по битовото настаняване, по сградите, по инфраструктурата, отчете той.
Захариев допълни, че се изгражда локална парна инсталация на газьол с нови радиатори, включително в баните и тоалетните. Закупени са кранчета, мивки, батерии и се поставят, но всеки ремонт изисква време, посочи той. Досега е ремонтирана изцяло столовата и новият приемателен център, в който ще се извършва първоначалната регистрация.
В момента в центъра пребивават 2002 души, като по време на бунта бяха около 3000. Една част от мигрантите са изведени, други са пожелали да живеят на външен адрес, което е разрешено по закон, трети са с предоставена закрила. За последните две седмици 22-ма души са получили решение за закрила, отказите са два.
Вижте повече във видеото:
Десет дни след последното влизане на камерата на bTV в центъра следите от погрома все още са видими, съобщи кореспондентът на bTV Мария Георгиева.
Жилищните сгради все още са в лошо състояние. Едва сега, пред камерата, бяха монтирани кранчета за топла вода, предаде тя.
Хората все още се оплакват от лоша храна и липса на адекватна медицинска помощ.
Вижте повече във видеото:
Какво още разказаха хората от центъра, от какво са недоволни и какво очакват ще разберете в следващите емисии новини по bTV.


title: Кадри от охранителни камери запечатаха инцидента в метрото

maintext:
Липса на реакция и грешки бяха отчетени при аварията в столичното метро, която се случи вчера в час пик.
Кадри от охранителните камери запечатаха инцидента, който остави хиляди столичани блокирани под земята - в паника и без информация за това какво се случва. Столичният кмет Йорданка Фандъкова призна, че трябва да се пишат нови правила за действие при кризи.
На кадрите от охранителните камери в метрото ясно личи, че мотрисата пристига на перона с повреда. Вижда се дим, след което хората слизат от влака. Проблемът е, че не знаят какво да правят и как да реагират.
От записите не става ясно, че минута преди да пристигне тук мотрисата е аварирала, а вагоните и перонът са се изпълнили с дим.
Пътниците обаче са останали тук, защото не е имало кой да им каже какво да правят - да се изнесат ли, или повредата не е сериозна и могат да продължат.
В тунела преди метростанцията пътниците чуват силен трясък, следва порой искри и дим - като при пожар.
“Eлектрозахранването беше прекъснато и мотрисата доста силно се наклони вляво”, разказа очевидецът Милена Савова.
На кадрите от охранителните камери се вижда пушек и стотици хора, които слизат от влака.
„Абсолютно никой не се евакуираше, целия перон беше в дим и цареше едно пълно безхаберие, което мен ме тревожи, тъй като днес пак трябва да се кача в метрото. Детето ми също пътува с метро”, каза Савова.
20 минути никой не дава информация на хората - време, което би могло да е фатално при пожар или експлозия.
„Забавянето на информация за 25 минути е прекалено дълго, за да се каже, че има нормална реакция. Това не е нормална реакция”, коментира експертът по сигурността Румен Ралчев.
„Снощи нямаше опасност, нямаше необходимост от притеснения, въпросът беше в първоначалната липса на информация и това е голям проблем”, отбеляза столичният кмет Йорданка Фандъкова.
Поне 50 минути стотици пътници като Анелия Тодорова са престояли под земята между две от столичните метростанции. И те не са имали информация какво се случва. Затова настояват институциите да променят правилата.
„Какво би се случило в тази аналогична ситуация, ако това не беше безобидна авария и всички тези хиляди пътници са блокирани от терористичен акт или по-злощастен инцидент - пожар, експлозия или нещо друго”, попита тя.
От метрополитена обясниха, че веднъж годишно участват в учения с полицията и обучават служителите си.


description: Според различните данни на борда му е имало между 40 и 47 души

title: Пътнически самолет се разби в Северен Пакистан

maintext:
Пътнически самолет на Пакистанските международни линии (PIA) се разби в Северен Пакистан, съобщи Ройтерс, позовавайки се представител на регионалната полиция.
На борда му, според различните данни, е имало между 40 и 47 души.
Машината е изгубила контакт с наземния контрол и е изчезнала от радарите около 16:30 ч. местно време. Тя е излетяла от северния град Читрал за столицата Исламабад в 15:00 ч. и се е разбила на около 70 км от града – в планински район близо до гр. Хавелиан.
На мястото на инцидента са изпратени спасителни екипи.
Тадж Мухамад Хан, представител на местните власти, обаче е казал пред от Ройтерс, че няма оцелели, всички тела са обгорени до неузнаваемост, а останките на самолета са разпръснати на голяма площ.
Според свидетел преди да се разбие, самолетът е горял.
Известният местен бивш поп певец и настоящ ислямски проповедник Джунайд Джамшед и съпругата му са били в списъка на пътниците и най-вероятно са се качили на борда.
Последната голяма самолетна катастрофа на Пакистанските международни линии стана през 2006 г., загинаха 44 души, припомня Би Би Си. През 2007 г. Европейският съюз забрани на компанията да лети до Стария континент заради притеснения за сигурността.
През 2010 г. самолет на друг превозвач се разби край Исламабад и загинаха всички 152 души на борда. Две години по-късно самолет на частна компания със 127 души също се разби край столицата, добавя Ройтерс.


description: Детето било откарано по спешност до болницата в Хасково, но не оцеляло

title: Момченце на две години почина от системно изтощение и глад

maintext:
Дете на две години и два месеца от хасковското село Николово почина на прага на болницата. Момчето е било транспортирано по спешност с линейка, повикана от родителите, след като установили, че то почти не диша.
Анестезиолозите от МБАЛ -Хасково са се опитали да стимулират жизнените му функции още в линейката, но при пристигането в болницата то вече е било бездиханно, нямало и пулс.
Аутопсията показала, че детето имало множество хронични заболявания, нефункциониращи бъбреци, трайно обездвижване на ставите и тежък дерматит с почти свлечена кожа на места по тялото.
Според съдебния лекар д-р Христо Еленски момченцето било системно недохранено и лошо отглеждано.
Умряло е от общо изтощение и глад. На две години то е тежало 9 килограма и заради тежките увреждания по ставите, вероятно никога не е прохождало.
Родителите са от хасковското село Николово. Това единственото им дете. Пред лекарите майката заявила, че момчето е имало личен лекар в Кърджали, при когото редовно са ходили на прегледи. Последното им посещение в болница било през лятото в Пловдив заради кожното заболяване на детето.
До преди дни детето било добре. Вчера се оплакало от болки в корема, но родителите не потърсили лекарска помощ. Случаят се разследва от полицията.


description: Понеделник сутрин в „Тази сутрин”

maintext:
Ужасът в село Хитрино. Репортерите на bTV на горещата линия. Остава ли рискът от нови експлозии?
Как се преодолява кошмарът? Разговор с Харалан Александров. Какви са възможните версии – експертът от БДЖ Петър Бунев
Десетки жертви и стотици ранени при атентат в Турция. На живо: Посланикът ни в Анкара Надежда Нейнски
Трусовете в съдебната власт продължават. Притискат ли се шефове на съдилища със смс-и? Отговаря членът на ВСС Димитър Узунов
Как реагираме при извънредни ситуации? Подготвени ли са институциите да защитят населението?
Македония гласува. Накъде ще поемат съседите след извънредните избори? Репортерът на bTV Радослава Домусчиева на живо и коментар на бившия ни посланик Александър Йорданов


description: Д-р Биляна Цветанова е била ръководител на екипа, взел заразената кръв от камерунски студент

title: Началник получи предупреждение за уволнение заради случая със заразената с малария кръв

maintext:
Началникът на отделението по трансфузионна хематология д-р Биляна Цветанова получи предупреждение за уволнение заради скандала с преливане на заразена с малария кръв на възрастен мъж в русенска болница, който впоследствие почина.
Тя е била ръководител на екипа, взел заразената кръв от камерунски студент, без да се отчетат данните в декларацията на кръводарителя.
"Груба медицинска грешка" довела до преливането на кръв с малария
В резултат възрастен човек почина в Русе
Регионалната здравна инспекция ще й наложи й парична санкция заради пропуска.
По неофициална информация д-р Цветанова е подала оставката си като началник на отделението, но засега молбата й не е приета.


description: България иска и НАТО да помага за защитата на външните граници

title: Даниел Митов заговори за "План Б" за миграционната криза

maintext:
Призовали сме Европейската комисия да започне работа по „План Б”, ако реториката от страна на Република Турция придобие реални измерения. Не можем да крепим политиката си само на надежди, трябва да сме готови за всякакви сценарии. Това заяви пред bTV министърът на външните работи в оставка Даниел Митов по време на срещата на външните министри на НАТО в Брюксел.
Турският президент Реджеп Ердоган нееднократно заяви, че Европа не помага достатъчно на страната му, която е приела стотици хиляди мигранти и в резултат може да отвори границите и така да отприщи нова вълна, подобна на тази от миналата година.
Реджеп Ердоган заплаши Европа: Ще отворим границите
Нови остри политически реакции в Турция след препоръката на ЕП преговорите със страната да бъдат прекратени
По думите на Митов България взема мерки на национално ниво и е една от най-малко засегнатите от бежанските вълни, но трябва винаги да имаме готовност за реакция при рязка промяна на ситуацията.
Може ли оградата на границата да спре мигрантите, ако Турция ги пусне?
Това се закани да направи турският президент Реджеп Тайип Ердоган; преградното съоръжение обаче – оказа се – не е трудно за преминаване
„НАТО трябва да следи внимателно нарастващата възможност миграционната криза отново да ескалира и да провери къде и кога може да разположи нови способности за справяне с тази заплаха”, коментира външният ни министър. Според него Черно море към момента не е зона с повишен миграционен натиск, но при „симптоми” ЕС и НАТО трябва веднага да реагират.
„Българската позиция е защита на всички общи граници – ЕС трябва да се разглежда като едно цяло, да пази със съвместни усилия външните граници”, категоричен беше Даниел Митов.


description: Русия има своя интерес, но той не е българският. Нашият е да бъдем част от образования, цивилизован европейски свят, посочи Даниел Митов

title: Външният министър: Не приемам Русия да морализаторства за оръжия

maintext:
„Не приемам обвинения от страна, която е виновна за цивилни жертви в Алепо (…) Русия не е част от договора за търговия с оръжие, от конвенцията за забрана за касетъчни боеприпаси и противопехотни мини. Не може страна като нея да морализаторства срещу България, която стриктно си спазва ангажиментите”, коментира в студиото на „Тази сутрин” външния министър Даниел Митов информацията на Москва, че в Сирия са намерени оръжия българско производство.
„Има междуведомствена комисия за експортен контрол (…) Българската страна спазва стриктно стандартите – не сме изнасяли оръжие за Сирия след началото на конфликта през 2011 г.”, подчерта той.
Руски сапьори: В Алепо открихме български боеприпаси
Там има боеприпаси, стрелково оръжие и снаряди за установки „Град“ – германско, американско и българско производство, разказа руси военен
Относно обвиненията на Москва, че България използва руски лицензи, Митов отвърна, че след разпада на СССР лицензите спират да бъдат обслужвани и различни държави започват да произвеждат променени оръжия – с конструктивни изменения, с изменения в материалите, така че по същество това е различен продукт.
Относно думите на президента Росен Плевнелиев, че Русия води съзнателна политика за подкопаване на ЕС отвътре, Митов коментира, че президентът казва неща, които са известни на всички.
„Не става думи за врагове. Стават обаче големи геополитически размествания и дестабилизацията на ЕС е факт именно заради тях. Русия не ни е враг, но трябва да се види реалността такава, каквато е. Не става въпроси за врагове, а за интереси”, подчерта министърът.
Води се целенасочена кампания за възстановяване на някакъв тип руско влияние държави, които са част от ЕС ни НАТО – и това не е само в Източна Европа , но и в Западна, смята той.
„Започва се едно говорене в стил „някой си бил слуга на някого”. Но ние сме част от съюзи, които имат ценностни фундаменти. Не е нужно да смятаме някого за враг, за да можем да изричаме истини. Русия има своя интерес, но той не е българският. Нашият е да бъдем част от образования, цивилизован европейски свят”, подчерта външният министър.
„Идеята, че България може да бъде извадена от НАТО, например, е проблемна. А такива идеи се лансират. НАТО е най-големия гарант за българската национална сигурност. 70% от военния потенциал в света е в НАТО – това е най-големият военно-политически съюз в историята на човечеството. Излизането ни от НАТО е заплаха”, посочи Митов.
Той коментира и информацията, че Турция не допуска около 160 българи да влизат на територията ѝ, сред които е и председателят на ДПС Мустафа Карадайъ.
„Турция, както и другите държави, имат забранителни списъци за влизане, и не е длъжна да ни съобщава причините за това. Понякога става дума за неща, което не одобряваме или не разбираме. Българската страна си запазва правото на реципрочно действие”, посочи Митов.
Министърът в оставка посочи още, че е решил да остане в политиката и след изборите, но не разкри като част от коя партия. По думите му той винаги е бил част от българската консервативна десница.
Вижте пълния разговор във видеото:


description: Автомобилът се запали

title: Тир и кола катастрофираха до Благоевград

maintext:
Тир и лек автомобил катастрофираха на пътя Благоевград – Симитли. От удара леката кола се е самозапалила.
Инцидентът е станал на входа на Благоевград, като двете моторни превозни средства са се движели в посока Петрич – Благоевград.
„По първоначални данни товарният автомобил е спрял, най-вероятно за да остави пътник, но в него се е ударил лек автомобил, който се е запалил при удара. В колата са пътували водача и негов спътник, които са успели да излязат от нея преди тя да изгори“, каза Йорданка Шаркова, говорител на Областна дирекция на МВР – Благоевград. Тя добави, че двамата пасажери от лекия автомобил веднага са били закарани в благоевградската болница.


description: Акционерите смятат, че цената е ниска

title: Мърдок слага ръка върху „Скай” срещу 11,7 млрд. лири

maintext:
Компанията на медийния магнат Рупърт Мърдок „Фокс” постигна споразумение за придобиването на британската телевизионна компания „Скай”, съобщи Би Би Си.
Мърдок и преди имаше дялове в „Скай”, като сега ще даде 11,7 млрд. паунда за оставащите 61% от собствеността. Акционерите ще получат по 10,75 паунда на акция, което дава цена на цялата компания в размер на 18,5 млрд. лири.
Някои от инвеститорите коментираха, че това са твърде малко пари за медията, която има сериозен пазарен дял в родината си и каналите й са излъчвани по сателит в целия свят. „Скай” има 22 млн. абонати във Великобритания, Ирландия, Италия, Германия и Австрия.
От гледна точка на мениджмънта не се очакват големи рокади – синът на Рупърт Мърдок Джеймс е едновременно в ръководството и на „Скай”, и на „Фокс”.
Мърдок се отказа от Би Скай Би
Империята на медийния магнат се дискредитира заради скандала с незаконното подслушване
Магнатът опита да придобие „Скай” през 2011 г., но тогава сделката се провали заради хакерския скандал, извадил наяве незаконни и морално недопустими практики в един от жълтите вестници на Мърдок – „Нюз ъф дъ Уърлд”, който беше закрит. Неговите ръководители се изправиха пред съда, след като стана ясно, че изданието е влизало в електронни пощи на изчезнали хора и по незаконен начин е събирало информация за известни личности.


description: Хиляди фалшификати са засечени у нас през годината, съобщиха от патетното ведомство

title: Как да различаваме стоките менте?

maintext:
Над 24 000 са задържани стоки менте от началото на годината, показват данните на патентното ведомство. Наложените глоби на търговци, които разпространяват фалшивите стоки са за над 96 хиляди лева.
Експертите отчитат, че на фалшификати най-често можем да се натъкнем по пазарите и сергиите, но не е изключено да попаднем на тях и по-скъпите търговски улици.
Те предупреждават, че напоследък търговците вече не слагат ниска цена на стоките менте, дори напротив. А когато и изработката е добра, става още по-трудно един продукт да бъде разпознат. Освен по специфични за него характеристики – например пришит вътрешен етикет, на който има уникален артикулен номер.
От агенция митници съобщават за около 500 хил. ментета, хванати още на границата за година. Половината от тях са текстилни изделия. Залавяни са дори етикети и опаковки на скъпи марки. Най-често ментетата, залавяни на границата, идват от Китай и Турция.


description: Нападателите са арестувани

title: Българин беше бит от полски националисти, помислили го за мигрант

maintext:
Група чужденци, сред които и българин, са били бити от националисти в Полша, след като били взети за сирийски мигранти. Информацията е потвърдена от Министерството на външните работи
Инцидентът е станал на 3 декември в северния град Бидгошч.
Шестима студенти от България и Турция се качват на трамвай, в който нахлуват трима полски младежи. Те решават, че студентите са сирийски бежанци и с викове и обиди започват да ги удрят.
Намесват се пътници, които заснемат случката. Те спират младежите да избягат.
Полиция пристига на място и открива у поляците стикери на полска екстремистка група.
Младежите са арестувани и се очаква да им бъдат повдигнати обвинения.


title: Тежкотоварен автомобил аварира близо до на тунел „Витиня”

maintext:
Тежкотоварен автомобил претърпя авария на автомагистрала „Хемус”, в района на тунел „Витиня”.
Автомобилът се движел в посока София, с което нарушил забраната за движение през „Витиня” в тази посока. Той навлязъл в тунела, след което претърпял техническа повреда, обясни инж. Георги Златев от Агенция пътна инфраструктура.
Голямото коледно пътуване: 120 извънредни автобуса ще тръгнат днес от София
Пътници се оплакаха, че закъсненията са големи и на автогарата цари хаос
Движението на мястото вече е напълно възстановено, а автомобилът е извън тунела.
Още от вчера пътната обстановка в цялата страна е напълно нормализирана, увери още инж. Злетев. Пътищата се обработват против заледяване.
От Пътна инфраструктура предупредиха, че до 16 до 20 ч. ще бъде забранено движението на товарните автомобили по автомагистралите и основните първокласни и второкласни пътища с цел да бъде осигурено по лесно пътуване на гражданите.


description: И 10 години затвор да го чакат, да не е правил така, срам ни е, каза пък тъстът на Светослав Стойков

title: Бащата на нападателя от берлинското метро: И 100 години са му малко

maintext:
Светослав Стойков, задържаният за нападението в берлинското метро, заслужава строга присъда. На това мнение са и неговите близки, с които bTV разговаря.
Наш екип откри майката и бащата на 27-годишния мъж в добричкото село Ловчанци, а във Варна разговаряхме и с тъста му.
Кой е българинът, блъснал жена в берлинското метро?
26-годишният Светослав Стойков e живеел във Варна, преди да замине за Германия, в къщата му отричат да са го виждали
„Който го е направил, и 100 години са му малко”, каза бащата на Светослав.
Той и съпругата му обаче бяха недоволни от присъствието на камери и микрофон около тях, защото смятат, че сега „ще станат за резил” в селото. Реагираха агресивно и се опитаха да изгонят екипа ни.
„И се напил, изпушил една цигара и толкоз… И се побъркал в главата. Те там вече германците знаят какво да правят”, казва още бащата на мъжа.
Според тъста на Светослав, той сам се е предал. На коментара, че сега може би го очакват пет години затвор, отговаря така: „Ако искат и 10 да го чакат, да не е правил. Срам ни е.”
Арестуваният мъж е имал криминални прояви у нас, преди да замине в Германия.
Властите там обявиха, че българинът не се е предал сам, а е бил задържан на автогарата в Берлин.
Според в. „Билд” това е станало след сигнал на пътник в автобус от Южна Франция, който разпознал в лицето на Светослав нападателя от берлинското метро.
Случаен пътник е помогнал на полицията да залови нападателя от берлинското метро
Очаква се днес да бъде повдигнато обвинение на 27-годишния български гражданин Светослав Стойков
Полицията издаде заповед за ареста и на останалите присъствали на нападението в метрото. Двама от тях са братя на Стойков.
За безпричинното нападение, при което пострадалата жена падна по стълбите и счупи ръката си, българинът може да бъде осъден на пет години затвор, смятат адвокати.
Вижте още във видеото:


description: За промените гласуваха 135 депутати

title: Парламентът прие на първо четене срочна застраховка "Гражданска отговорност"

maintext:
Парламентът прие да се въведе срочна застраховка "Гражданска отговорност" за сезонните превозни средства-мотоциклетите, мотопедите, караваните, кемперите и други. Това стана факт с приетите промени на първо четене в Кодекса за застраховането, предаде БГНЕС. За промените гласуваха 135 депутати.
Един от вносителите на промените Делян Добрев обясни, че с новите текстове се дава възможност на сезонните моторни превозни средства-мотори, каравани и кемпери да сключват застраховка гражданска отговорност за по-малко от 12 месеца. Сега ще могат да сключват застраховки за месец, два или три месеца - за срока, когато се използва превозното средство”, поясни той.
Добрев коментира, че се очаква промените да бъдат приети и на второ четене преди края на 43-то НС, за да може със старта на сезона да има тази възможност. Второто четене ще се случи или преди празниците или в началото на януари.
„Би следвало, когато застраховката гражданска отговорност не е за 12 месеца, а за 1 месец, да бъде значително по-евтино. Сега има случаи на заобикаляне на закона, но вече това няма да се налага”, допълни депутатът от ГЕРБ.
Хиляди мотористи на протест пред парламента
Причината за протеста е задължението да плащат целогодишна застраховка "Гражданска отговорност"
По време на дебатите Мартин Иванов от РБ изтъкна, че с промените хората ще плащат толкова колкото потребяват. „Хората си казват няма справедливост, за да има справедливост трябва да плащаш толкова, колко потребяваш. Справедливостта не е нито дясна, нито лява, тя е просто справедливост. Да подкрепим много честен и резонен законопроект, за да видят хората, че променяме законодателството така, че да плащат толкова, колкото потребяват”, каза още Димитров.
В мотивите на законопроекта се посочва, че в много случаи застраховка гражданска отговорност се сключва с плащане на тримесечие и след 2 тримесечия плащанията се прекратяват, тъй като сезонното превозно средство не се използва през есенно-зимния сезон.
Противното би означавало собствениците на такива превозни средства да са принудени да заплатят задължителна гражданска отговорност за период, през който не ползват превозното средство, което не е справедливо.
В последните промени на Кодекса за застраховането бе въведена автоматична дерегистрация при изтичане на валидната застраховка гражданска отговорност. Ако не се приеме предлаганата с този ЗИД промяна, съществува риск от голям обем дерегистрации в края и автоматични регистрации в началото на новия сезон на сезонните превозни средства. По данни на Пътна полиция само регистрираните мотоциклети надхвърлят 150 000.


description: Ето че успехът може да има и човешко лице

title: Чухте ли Мирела?

maintext:
„Смятам, че съм живото доказателство, че когато на човек му бъде даден шанс, може да постигне мечтите си. Аз постигнах една своя мечта, но вярвам, че най-доброто за мен тепърва предстои”.
„Искам да благодаря на себе си, че запазих кураж. Продължих да се боря и никога не изгубих вяра в себе си. Миналата година гледах церемонията по телевизията и си казах, че догодина и аз ще съм там”.
Звучи доста самоуверено, нали? Ако думите не бяха произнесени от едно усмихнато и скромно момиче, вероятно щяха да минат за самохвални и дори леко арогантни.
Само че това са избрани моменти от речта на Мирела Демирева по време на церемонията „Спортист на годината”. Едно съвсем кратко, но запомнящо се слово. Емоционално и различно. Напълно лишено от до болка втръсналите клишета.
Без помпозен патриотизъм. Никакви трибагреници, химни и три морета. Нямаше я и познатата сервилност към спортните власти. Уви – близо 30 години по-късно държавата все така си остава основен спонсор на големите ни шампиони. Но да не забравяме, че парите, отпуснати „целево” за подготовка и лагери, не са от джоба на чиновниците. Те идват директно от данъкоплатците. И от любителите на тотализатора.
Мирела Демирева е спортист №1 за 2016 г. (ГАЛЕРИЯ)
Ансамбълът е отбор №1, Ина Ананиева грабна приза при треньорите
Но да се върнем на Мирела. Колко високо ще скочи и колко далеч ще стигне – трудно е да се прогнозира. Това е работа на холандския й треньор.
За нас остава само приятната тръпка от свежия полъх. От позабравеното усещане, че успехът може да носи симпатично и съвсем човешко лице.
Впрочем това бе общото впечатление от цялата церемония. Елица Янкова и Радослав Янков също дебютираха на сцената премерено и със стил. Една страхотна и напълно заслужена челна тройка, която дава обещания за идните години. А за Ивет Лалова е казано и написано достатъчно. Тя е всичко онова, в което Демирева е на път да се превърне.
Щеше да е справедливо Кубрат Пулев да е по-напред от отреденото му шесто място. Той обаче преглътна егото си и взе наградата с топли и силни думи на уважение към своите колеги. А Боян Петров е от друго измерение. При това съвсем буквално – в зоната на смъртта над 8000 метра те аплодират само боговете.
Мирела Демирева пред bTV: Тази година е доста интересна (ВИДЕО)
Ивет Лалова: Гордея се с нея. Тя е бъдещето на атлетиката
Трима отсъстваха, но е излишно да им се сърдим. Всеки от тях се труди предпразнично с надеждата, че догодина ще бъде още по-напред в анкетата.
Ето така изпратихме една олимпийска година без твърде бляскави постижения. Резултатите обаче не са всичко. Да благодарим и ние на тези десет момчета и момичета, че запазиха куража си. Че постигнаха мечтите си. И ни накараха да повярваме, че най-доброто предстои.


description: Този случай е рядък във северната страна, където корупцията в обществния сектор е изключително ниска

title: Във Финландия осъдиха шефа на отряда за борба с дрогата за... наркотрафик

maintext:
Бившият шеф на отряда за борба с наркотиците при полицията в Хелзинки беше осъден на 10 години затвор за контрабанда на наркотици, нарушение на служебните си задължения и други престъпления, включително лъжесвидетелство, предаде Ройтерс.
Яри Аарнио обаче ще лежи в затвора 13 години, защото към днешната присъда се прибавя предишна от 3 години, свързана с нередности при покупка на полицейско оборудване за следене.
Този случай е рядък във Финландия, където общественият сектор е втори в класацията на „Трансперънси интернешънъл” за най-малко корупция след Дания.
Jari Aarnio sai 10 vuotta lisää – Helsingin käräjäoikeus: Aarnio oli huumekauppaa johtanut Pasilan mies https://t.co/ekzInAfpH6 pic.twitter.com/yt9pBMxdY7 — Itä-Savo (@ItaSavo) December 29, 2016
Районният съд в Хелзинки призна Аарнио за виновен за организирането на контрабандата на около 900 кг хашиш във Финландия от Холандия и за възпрепятстването на неговите полицейски колеги да разследват случая.
В съдебното решение се отбелязва, че той безцеремонно е злоупотребявал със служебното си положение и с действията си е подкопал общественото доверие в полицията.
Аарнио, който е арестуван през 2013 г., отрича всички обвинения.


description: Жителите се пазят сами - като в Дивия Запад

title: Крадци тормозят живеещите на броени километри от центъра на Варна

maintext:
Живот под постоянен тормоз от крадци – това е твърде честа тема у нас, а този път примерът е от местността Боровец край Варна.
Наскоро Николай Йорданов остава без земеделските си инструменти за 10 000 лева – разбиват гаража му. И сега не знае как да се грижи за лозята си: „С вързани ръце съм. Трябва да търся лизингова къща или нещо от сорта за да мога да си взема поне една част".
Това обаче не е единствената история в Боровец-Юг. А една от многото. Почти няма къща, която да не е ограбвана поне 2-3 пъти.
Стефан Лазаров е обиран цели 4 пъти. Докато му вземат и последното чукче, както се изразява той. Вече се налага да спи с вила и кол до леглото – за да може да спре някой по-нагъл крадец.
Хората твърдят, че живеят в Дивия Запад и се налага сами да се борят. Не вярват на полицията, която вече даже не си правела труда да снема отпечатъци.
От МВР обясниха, че районът е труден за обхождане, но са взели мерки. „Увеличили сме полицейското присъствие. Патрули патрулират почти денонощно в района", заяви гл.инсп Красен Торемацов от ОДМВР-Варна.
Призивът е хората да сигнализират дори само когато забележат съмнителни лица.


description: Чужда служба предупредила ФБР за възможна заплаха, свързана с експлозиви

title: Метрото в Лос Анджелис ще работи при засилени мерки за сигурност

maintext:
Полицията в Лос Анджелис засили мерките за сигурност в метрото и надземната железница заради информация за заплаха, свързана с експлозиви, в метростанция близо до увеселителния парк „Юнивърсъл”, предадоха Франс прес и Ройтерс.
Шефът на полицията на Лос Анджелис Чарли Бек каза на пресконференция, че информация за заплахата е дадена на ФБР от чуждестранна служба за сигурност.
Заплахата е много конкретна, но предстои проверка дали е достоверна.
Кметът на Лос Анджелис Ерик Гарсети каза, че ще се качи на метрото на станция „Юнивърсъл” днес сутринта, за да покаже, че има доверие на мерките за сигурност, посочва Ройтерс.
В метрото в Ню Йорк пък бяха изрисувани пречупени кръстове, предаде Франс прес.
По думите на губернатора на щата Ню Йорк Андрю Куомо проявите на расизъм и нападенията с религиозни мотиви са зачестили след президентските избори на 8 ноември.
Според кмета на Ню Йорк увеличаването на проявите на омраза и расизъм се дължи на изявленията на новоизбрания държавен глава Доналд Тръмп в предизборната му кампания.
Според данни на шефа на нюйоркската полиция Джеймс О'Нийл проявите на расизъм са се увеличили с 35% през 2016 г. в сравнение с миналата година, а арестите, предизвикани от тези прояви, са нараснали с 45%.


description: В резултат възрастен човек почина в Русе

title: "Груба медицинска грешка" довела до преливането на кръв с малария

maintext:
Заразената с малария кръв е груба медицинска грешка. Това коментира главният здравен инспектор д-р Ангел Кунчев по повод скандалния случай в Русе, при който на 80-годишен пациент бе прелята заразена кръв, а по-късно той почина.
Проверката, разпоредена от здравното министерство, продължава и в момента, съобщава кореспондентът на bTV в региона.
Пациент, заразен с малария при кръвопреливане, почина в Русе
Кръвта е дарена от чуждестранен студент в Русенския университет, който е заявил, че е боледувал от малария, но това не е взето предвид при изследванията
За да се запознае на място с фактите, в Русе пристигна и директорът на Националния център по трансфузионна хематология д-р Николай Андреев. Той трябва да изясни защо студентът от Камерун е бил допуснат да участва в кръводарителска акция, след като е боледувал в миналото от малария, и защо не е проверена анкетната му карта.
Студентът е прекарал малария преди две години, но според действащата нормативна наредба, когато са минали повече от две години от последното лечение, той би могъл да дава кръв, но в случая е било опасно.
По закон кръвта се изследва за четири заболявания: хепатит Б, хепатит Ц, ХИВ и сифилис. Преди това обаче кръводарителят трябва честно да попълни декларация, в която да каже дали му е препоръчвано да не дарява кръв. Той трябва да отбележи и дали е прекарвал заболяванията жълтеница, малария и туберколоза.
В агенция „Медицински одит”, която разследва лекарски грешки не е постъпвал сигнал за заразена кръв от създаването й през 2010 г.
Дъщерята на мъжа, починал след кръвопреливане: Чакаме институциите да си свършат работата
На възрастен пациент с тежко заболяване беше прелята заразена с малария кръв, по-късно мъжът почина
От болницата очакват утре да станат ясни резултатите от вътрешната проверка. Проверка върви и от страна на Регионалната здравна инспекция.


description: Дневните температури ще се повишат и максималните днес ще бъдат между 3° и 8°, в крайните югозападни райони до 10°-11°

title: На Бъдни вечер ще е слънчево, на Коледа ще се стопля

maintext:
Днес над по-голямата част от страната облачността ще намалее до предимно слънчево.
По-значителна ще се задържи над Югоизточна България, но там само на изолирани места в крайните югоизточни райони е възможно слабо да превали. В Източна България ще продължи да духа до умерен север-североизточен вятър.
Дневните температури ще се повишат и максималните ще бъдат между 3° и 8°, в крайните югозападни райони до 10°-11°.
Над планините ще бъде предимно слънчево. По-значителна облачност ще има над Странджа, Сакар и Родопите. Само на отделни места в Странджа ще превали слаб сняг. Ще духа силен вятър от север-североизток. Максимална температура на височина 1200 метра около 0°, на 2000 метра – около минус 4°.
През нощта ще преобладава ясно време. Минималните температури ще са между минус 6° и минус 1°.
Утре над западната половина от страната ще е предимно слънчево. Над Източна България ще има по-значителни увеличения на облачността, там ще духа слаб до умерен северен вятър. Максималните температури ще са между 2° и 7°.
През следващите дни ще има променлива, по-често значителна облачност. В неделя привечер и през нощта срещу понеделник на отделни места, главно в планинските райони ще превали слаб сняг. Ще духа до умерен запад-северозападен вятър, който в Дунавската равнина временно ще се усилва.
Температурите ще се повишават и във вторник минималните в по-голямата част от страната ще са между 0° и 5°, а максималните - между 9° и 14°.
В сряда вятърът ще се усили и ще се ориентира от северозапад, с него ще започне да нахлува студен въздух.
Ще бъде предимно облачно, на места ще превали, отначало дъжд, който с понижението на температурите ще преминава в сняг. Дневните температури ще се понижат с няколко градуса.


title: Най-силният опиат

maintext:
Това е най-силният опиат.
Предизвиква еуфория, чувство за сигурност и недосегаемост, а отказът е труден заради сблъсъка с реалността.
Хероинът е мръсна дрога и води до пристрастяване почти веднага. Но има опиат по-силен него – властта.
В последната седмица наблюдаваме играта на зависимите. Абстинентни политици, които търсят всякакъв начин за още една доза от същото. Няколко грама власт в повече, още няколко месеца, за да може да продължат измамното чувство, че нещо зависи от тях.
От няколко дни слушаме как този парламент не бил изчерпал своя потенциал. Това убеждение на президента ме накара да се замисля. Какво се крие във въпросния „неизчерпан потенциал“? Първо, имаме една партия, която подаде оставка заради провала си на президентските избори. Тотален и шумен провал, който малцина по върховете на тази партия очакваха. Тази партия е в коалиция с политическо образувание, което се нарича „Реформаторски блок“, но нито е точно реформаторски, нито е точно блок. И да го санират, този блок си остава типичният български блок, в който половината съседи не могат да се понасят, трудно се поздравяват, но видят ли се на морето – прегръщат се. И после пак се псуват.
Имаме си патриоти, които до преди година и малко се караха чий пръст е по-златен, но през седмицата вече се видяха министри „за един ден“.
Имаме група на ДПС, чийто лидер беше прокуден и създаде нова партия. Той седна редом до независимата Ана Баракова, която влезе в парламента с някакви хора, които използваха парите на един банкер в изгнание, за да си проправят път в политиката. Как последно се казваше групата на Бареков, които през цялото време твърдяха, че не са депутати на Бареков? Трудно ще се сетите, но тези хора все още са депутати. Може би те са потенциала, за който говори президентът? Нищо, че на повечето така и не им научихме имената.
Може да ви се струва, че този парламент е работещ, но той си е доста неработещ. И внушенията как имал още потенциал са плод на зависимост и пристрастеност към властта, която изглежда разпокъсана и хаотична, а това я прави абсолютно ненужна в този момент.
Тъжното е, че с „целия си потенциал“ този парламент така и не направи нищо, за да ни донесе малко повече справедливост. Защото работещата съдебна система би изчистила много от героите, които направиха и този парламент просто едно куклено шоу.
Властта е наркотик, а дилърите са ясни на всички. До следващата доза. Пак от същата дрога. От нея или се отказваш навреме, или отиваш в измамния свят на опиянението.


description: Бедственото положение в селото остава

title: Хитрино през нощта: Призрачно и страшно

maintext:
В Хитрино нощем е призрачно, пусто и страшно, разказва репортерът на bTV Румяна Попова от пострадалото при тежкия жп инцидент село. Няколко полицейски патрула кръстосват улиците – и денем, и нощем.
„Наблюдаваме периметъра за укрити лица, които искат да извършат посегателство на имуществото. Оглеждаме обществени сгради и домове. Следим за лица, навлизащи в сгради от зоната за местопроизшествието”, споделят полицейските патрули.
Удължиха бедственото положение в Хитрино
То ще е в сила до приключване на неотложните аварийно-възстановителни работи в района
Според обясненията им нощта е по-лека от деня – защото има по-малко хора, и на тях им по-лесно да се придвижват, тъй като в селото се опитват да влязат както местни хора, така и представители на различни фирми, които имат интерес към местопроизшествието.
На главната улица химици следят нивата на изтичащия от цистерните газ.
Пожарникарите пък правят оглед на цистерните през половин час – да няма огън или теч.
Тук още е опасно, подчертават те.
Четири от дерайлиралите цистерни вече са преместени извън селото, а днес по план трябва да се преместят още две.
На първо време цистерните се местят в каменната кариера в близкото село Каменяк, където те трябва да бъдат обезопасени напълно.
Бедственото положение в Хитрино остава.
Вижте още във видеото:


description: Превърнатият в арт център склад се е превърнал в капан за тях

title: Непълнолетни сред десетките жертви на пожара в Оукланд

maintext:
Най-малко 33-ма са загиналите при пожара в арт център в американския град Оукланд, предаде „Ройтерс”. За момента властите са успели да претърсят едва малко над една трета от преустроения склад и очакванията са, че ще бъдат открити още жертви.
Паралелно тече разпознаване на жертвите. Някои от тях са с толкова тежки изгаряния, че самоличността им може да бъде потвърдена само с ДНК проба. Повечето са на между 20 и 30-годишна възраст, но има и такива на по-малко от 17 г. Всички те са били на парти, организирано от центъра.
Жертви и изчезнали при пожар в дискотека в Калифорния
Загиналите са деветима, 25 се смятат за изчезнали
Според оцелели при трагичния инцидент, близо до входа са тръгнали пламъци на равнището на тавана, а след това се е чул гръм, последван от плътен черен пушек.
Огнеборци описват пред „Ройтерс” мястото като буквално „направено за пожар” – с килими, леснозапалими мебели и истински лабиринт от странични стаи. Освен това, на първия етаж на сградата са били паркирани и все още неустановен брой каравани. В резултат спасителните екипи откриват загинали буквално навсякъде.
Броят на загиналите при пожара в Оукланд нарасна до 24 души
Причината за инцидента все още е неизвестна
Работата им беше допълнително затруднена, след като част от покрива падна върху втория етаж, а той – върху първия.
Случилото се в Оукланд се очертава като най-тежкия подобен инцидент в САЩ от 2003 г. насам.


description: Трусът е бил с магнитуд 3 по скалата на Рихтер

title: Земетресение разлюля Гоце Делчев

maintext:
Земетресение с магнитуд 3 по скалата на Рихтер е регистрирано на територията на Гоце Делчев, предаде БГНЕС.
Земният трус е усетен в 6:04 ч. тази сутрин с епицентър на 20 км западно от Гоце Делчев, на 54 км източно от Пехчево в Македония и на 121 км южно от Гоце Делчев, с дълбочина 10 км. Няма данни за материални щети.


description: Тя беше връчена на рожденната дата на загиналия в Ирак офицерски кандидат Антон Петров

maintext:
Ученик от Русе получи коледна стипендия на името на герой от Кербала. Тя беше връчена днес, на рожденната дата на загиналия в Ирак офицерски кандидат Антон Петров.
Стипендията е учредена от семейството на Антон Петров, който е един от петимата загинали при атентата в Кербала на 27 декември 2003 г..
Всяка година на 14 декември майка му връчва парична сума на ученик от Професионалната гимназия по корабостроене, която е завършил покойният и син.
„Аз се старая да поддържам паметта му жива, защото наистина времето минава и се забравят много неща. И трябва да се помнят нашите герои, които са направили нещо за нашата страна и които правят все още, както в момента за Хитрино”, каза майката на Антон Иванка Петрова.
Носителят на стипендията Стефан Атанасов заяви, че се чувства горд.


title: "Фейсбук" ще се бори с фалшивите новини

maintext:
"Фейсбук" тръгва на война с фалшивите новини. Компанията обяви, че въвежда инструменти, с които да се предотврати разпространението на измислени информации в най-голямата социална мрежа в света.
"Папата подкрепи Доналд Тръмп за президент на САЩ", „Третата световна война започва през август 2016 г.!" - това са все фалшиви заглавия и новини, които обаче са толкова шокиращи, че потребителите ги споделят, а собствениците на тези сайтове-ментета печелят пари и влияние.
През годината количеството фалшиви материали се увеличи многократно. В дните около американските избори разпространението на фалшивите новини достига своя пик и почти достига това на истинските.
„Вече е официално! Доналд Тръмп даде важна позиция на Силвестър Сталоун". Това е едно от многото фалшиви заглавията в мнимия сайт Worldpoliticus.сom. В статията дори има цитат-менте на Тръмп:
„Сталоун ще направи изкуството отново велико!”
Зад фабриката за фалшиви новини стоят тийнеджърите от малкото македонско градче Велес.
„Те просто си осигуряваха огромно количество трафик, за някой който искаше да плаща, обясни експертът Георги Малчев.
Македонските младежи са изкарали хиляди долари от това, че потребителите с готовност споделяха стотиците шокиращи и неверни заглавия по време на изборите за президент в САЩ.
Именно тяхната дейност преля чашата на търпението и "Фейсбук" направи крачка да ограничи споделянето на фалшиви новини.
От днес социалната мрежа въведе специална възможност да се докладват линкове с невярна информация.
„Борим се за гласност, не искаме да тръгнем в посока, която да превърне самите нас в арбитри за това кое е истина и кое не”, заяви Марк Зъкурбърг.
Освен това, социалната мрежа започва работа със сайтовете за проверка на фактите и утвърдените информационни агенции като Асошиейтед прес.
Фалшивите новини няма да се свалят, а ще получават етикет: "Спорно".
"В момента, в който ти ограничат трафика към твоя сайт и рекламата, ти започваш да губиш пари, което означава, че ти не правиш нови и нови фалшиви новини. Твоят домейн умира”, каза Георги Малчев.
Все още обаче новите настройки на „Фейсбук” не работят на български език.


description: ГЕРБ пробва да повтори 2013 г., но не е ясно дали ще успее

title: Анализ: Националистите вече не са "фашисти", а "мейнстрийм"

maintext:
Европейските процеси, кризата на либералните елити, острите изявления на Ердоган във все по-голяма степен превръщат националистите от "крайнодесни", "популисти", дори "фашисти" (както ги назовават либерални експерти и политици), в представители на мейнстрийма, на водеща европейска тенденция. Това се посочва в анализ на института „Иван Хаджийски”, цитиран от БТА.
Според него президентските избори в България се оказаха повратен момент за цялата политическа система, политическата ситуация е нова, свързана е с масово обществено желание за промяна и завръщане към темата за защита на националното. По този начин България се е вписала в световната и европейска тенденция на масово отхвърляне на политическото статукво, на традиционните политици и либералните послания.
Анализаторите виждат сериозен популистки и националистически потенциал с дългосрочен хоризонт. В комбинация с това Патриотичният фронт може да претендира да бъде „по-доброто лице” на досегашното управление, тъй като не е имал министерски кресла, припомнят от института.
Те посочват и конкретните рискове от възхода на национализма у нас (определен като „игра с огъня”): етническо напрежение, „мажоритарен популизъм”, „конституционен екстремизъм”, „законодателни импровизации”.
Националисти блокираха центъра на София заради Ньой (СНИМКИ И ВИДЕО)
По време на шествието си те се обявиха срещу мигрантите у нас
В анализа се отбелязва опита на ГЕРБ да повтори сценария от 2013 г. – временно оттегляне, несигурност и търсене на подкрепа след това. „Въпросът е доколко вторият дубъл ще се случи в една доста по-различна вътрешна и международна обстановка”, пишат авторите на анализа.
Според тях президентските избори показват, че БСП може да получи голяма подкрепа с правилните кандидати и послания, но сега въпросът е социалистите да не се окажат за пореден път в ситуация всички да се обърнат срещу тях.


description: Службите ще могат да подслушват по три години заподозрени в тероризъм

title: Спорният антитерористичен закон беше окончателно приет

maintext:
При атентат службите ще могат временно да прекъсват комуникациите. Това предвижда приетият на второ четене Закон за борба с тероризма.
Новият нормативен акт въвежда правото да се спират интернет връзките на определени потребители.
При антитерористична операция властите ще могат изземват и ползват частни автомобили по свое усмотрение.
Антитерористично: До 10 сим карти на човек у нас
Глоба до 10 000 лв., ако не изпълним разпореждане на властите при атака
Освен това парламентът развърза ръцете за подслушване на заподозрени за тероризъм - СРС-тата вече ще могат да се прилагат не 6 месеца, а до 2 години и то с възможност за удължаване с още една.
Опозицията видя възможности за тежки злоупотреби с новите разпоредби.


description: Администрацията на Обама пренебрегна исканията му САЩ да наложат вето върху резолюцията за израелските селища на Западния бряг

title: Доналд Тръмп: Нещата ще бъдат различни в ООН след 20 януари

maintext:
Доналд Тръмп реагира на решението на мисията на САЩ в ООН да осъди израелските селища на Западния бряг и в Източен Ерусалим, като заяви кратко в "Туитър": "Що се отнася до ООН, нещата ще бъдат различни след 20 януари", предаде Асошиейтед прес.
Израел отхвърля тази антиизраелска резолюция на ООН и няма да й се подчини, заявиха тази вечер от кабинета на израелския премиер Бенямин Нетаняху, предаде Франс прес.
Новоизбраният президент на САЩ, който встъпва в длъжност на 20 януари, отправи посланието в "Туитър" след гласуването днес в Съвета за сигурност на резолюция против израелските колонии на палестинските територии. В разрез с обичайната си позиция, САЩ се въздържаха, вместо да наложат вето.
Останалите 14 членове на Съвета гласуваха "за" текста, призоваващ Израел да прекрати незабавно и напълно всякаква заселническа дейност за колонизиране на окупирана палестинска територия, включително Източен Ерусалим.
СС на ООН прие резолюция, призоваваща Израел да спре заселването на Западния бряг
САЩ се въздържаха при гласуването, нито една страна не гласува против
В изявлението си, изпратено от Палм Бийч, Флорида, където прекарва със семейството си коледните празници в своя клуб Мар-а-лаго, Тръмп беше лаконичен и не навлезе в подробности.
Със стъпката си обаче администрацията на Обама пренебрегна неговите искания САЩ да наложат вето, отбелязва АП и припомня, че през декември Тръмп бе заявил, че иска да бъде "много неутрален" по израелско-палестинските въпроси, но тонът му стана решително произраелски с напредването на предизборната кампания. Той се изказваше критично за палестинците, които според него са "превзети" от екстремистки групировки или ги толерират.
Днешният вот беше поискан от Нова Зеландия, Малайзия, Сенегал и Венецуела.
Четирите страни се намесиха след завоя на Кайро, който беше предложил в сряда вечер тази резолюция, редактирана от палестинците и представена от името на арабската група в ООН, но в четвъртък поиска отлагане на гласуването, след като новоизбраният американски президент ходатайства пред египетския президент Абдел Фатах ас Сиси.
Тръмп, сред чиито предизборни обещания фигурира и това да признае Ерусалим като "неделима столица" на Еврейската държава, настояваше за американско вето - рядък случай за новоизбран президент да заеме позиция, отбелязва АФП.
"Израелски представители влязоха в контакт с членове на преходния екип на г-н Тръмп, за да поискат помощта на избрания президент", заяви днес за АФП анонимен израелски източник.